সফটওয়্যারের স্বাধীনতাকে রুদ্ধ করতে অনেক সফটওয়্যার নির্মাতাই এখন কপিরাইটের মধ্যেই সীমাবন্ধ থাকছেন না। সফটওয়্যারের মালিকানাকে আরোও শক্তিশালী করতে তারা প্যাটেন্টের আশ্রয় নিচ্ছেন। কথিত আছে, প্যাটেন্ট ধারনার উদ্ভব হয়েছে প্রাচীন গ্রীসে। এর শুরুটা ছিল বেশ হাস্যকর। তখনকার দিনে কেউ কোন মজাদার খাবার রান্না করলে সেই রান্নার রেসিপিটি তার আবিষ্কার (!) হিসেবে গন্য করা হতো। এর ফলে একটি নির্দিষ্ট সময় পর্যন্ত এই খাবারটি অন্য কেউ রান্না করতে পারতেন না। এমন একটি হাস্যকর ধারনারই আধুনিক রূপ প্যাটেন্ট। বিভিন্ন বৈজ্ঞানিক আবিষ্কার প্যাটেন্টের আওতায় আনার কথা থাকলেও একসময় সফটওয়্যারকেও প্যাটেন্টের আওতায় আনা হয়। তবে সফটওয়্যার প্যাটেন্টের অপব্যবহারও কম নয়। পৃথিবীর বিভিন্ন দেশেই অনেক প্রতিষ্ঠান আছে যারা সফটওয়্যার না বানিয়ে সফটওয়্যারের ধারনাকে প্যাটেন্ট করে ফেলেন। পরে প্রায় একই ধরনের সফটওয়্যার কেউ তৈরি করলে তার বিরূদ্ধে বিভিন্ন মামলা সহ বিভিন্ন আইনি ব্যবস্থার মাধ্যমে হয়রানির চেষ্টা করেন। উদ্দেশ্য বড় অংকের ক্ষতিপূরন আদায়। সফটওয়্যার প্যাটেন্টের এই অপব্যবহারের ফলে বিভিন্ন দেশের মানুষ সফটওয়্যার প্যাটেন্টের বিরূদ্ধে সোচ্চার। বর্তমানে ইউরোপের বিভিন্ন দেশেই সফটওয়্যার প্যাটেন্টকে অনুৎসাহিত করা হচ্ছে।